พม่าหนุนอิตาเลียนไทยเดินหน้าโครงการทวาย
ประธานทีมงานพม่าโครงการทวาย สนับสนุนอิตาเลียนไทยฯ งานเดินหน้าตามแผน
12 พ.ค. 2555

ประธานทีมงานพม่าโครงการทวาย สนับสนุนอิตาเลียนไทยฯ งานเดินหน้าตามแผน
นายติงหม่องส่วย ประธานทีมงานสนับสนุนโครงการทวายฝ่ายพม่า เปิดเผยว่า เสียใจที่นายโกโก ฮเลง ที่ปรึกษาการเมืองระดับสูงของประธานาธิบดี เต็งเส่ง ตั้งคำถามถึงความสามารถของบริษัท อิตาเลียนไทย ดีเวล๊อปเมนต์ (ITD) บริษัทก่อสร้างรายใหญ่ของไทยต่อโครงการก่อสร้างนิคมอุตสาหกรรมบริเวณท่าเรือทวาย มูลค่า 8,600 ล้านเหรียญสหรัฐ 
“นายฮเลงไม่เคยเดินทางมาทวายเลย แต่ผมอยู่ที่นี่และจะต่อสู้เพื่อให้โครงการดำเนินต่อไปพร้อมกับอิตาเลียนไทย”
โครงการนี้เป็นความร่วมมือระหว่างรัฐบาลไทยกับรัฐบาลพม่า และเป็นเขตเศรษฐกิจพิเศษที่ขออนุญาตลงทุนได้จุดเดียวโดยไม่ต้องผ่านรัฐบาล มีการยกเว้นภาษีลงทุนถึง 10 ปี ขณะนี้รอแก้ไขกฎหมายบางข้อ
นายคิมารุ ฮอนดา ที่ปรึกษาอาวุโส ประธานคณะกรรมการโครงการทวาย กล่าวว่า โครงการสร้างท่าเรือน้ำลึกเฟสแรกจะเริ่มก่อสร้างปลายปีนี้พร้อมถนนจากด่านพุน้ำร้อน อ.บ้านเก่า จ.กาญจนบุรี โดยตามสัญญาที่เซ็นไว้โครงการต้องแล้วเสร็จภายในปี 2558
ขณะนี้อยู่ระหว่างการออกแบบโครงการ โดยทีมงานทั้งไทยและพม่าร่วมมือกันอย่างใกล้ชิด
โครงการนี้ต้องการการสนับสนุนจากทั่วโลก ไม่สามารถดำเนินการเพียงลำพังได้ ต้องมีความช่วยเหลือจากทั้งธนาคารโลก ธนาคารเพื่อการพัฒนาเอเชีย รวมถึงเจบิกและไจกา โดยรัฐบาลญี่ปุ่นประกาศสนับสนุนโครงการนี้ชัดเจน แม้เจบิกยังไม่ยืนยันการสนับสนุน
ขณะนี้มีนักลงทุนเอเชียประมาณ 45 ราย สนใจเข้ามาลงทุนในโครงการเหล็ก แต่อยู่ระหว่างการศึกษา ITD นอกจากการเข้ามาบุกเบิกโครงการท่าเรือน้ำลึกและนิคมอุตสาหกรรมที่ทวาย ITD ได้จัดกิจกรรมสังคม ดูแลชีวิตความเป็นอยู่ของชาวบ้านที่ตั้งบ้านเรือนอยู่บริเวณโครงการ ขณะนี้มีการจ่ายค่าชดเชยไปแล้ว 6,000 ล้านจ๊าด หรือ 7 ล้านเหรียญสหรัฐ
สำหรับคนที่ไม่ย้ายซึ่งมีส่วนน้อย จะต้องรอดูต่อไป หากถึงที่สุดไม่ยอมย้ายก็ต้องใช้กฎหมายบังคับ
เจ้าหน้าที่ ITD กล่าวว่า มีครอบครัวที่เข้าข่ายย้ายจำนวน 1,860 ครอบครัว และได้จ่ายค่าชดเชยไปแล้ว 54 ครอบครัว ล็อตแรกจำนวน 346 ครอบครัว จะย้ายเสร็จเดือน พ.ย.นี้